Lana Joubert terug met nog 'n seisoen van 'Eksieperfeksie' | Maroela Media
Lana Joubert terug met nog 'n seisoen van 'Eksieperfeksie'
Lana Joubert (Foto: Verskaf)
Diegene wat ingeteken is op MYtv en kykers van StarSat kan uitsien na 'n nuwe seisoen van die program Eksieperfeksie waar die mooimaakspesialis Lana Joubert vroue wys hoe om 'n vars en nuwe voorkoms te kry.
Joubert se ateljee is in Hartbeespoort geleë waar sy daagliks vroue ontvang, konsultasies doen en na gelang van elke vrou se persoonlikheid, gesigvorm, gelaat en daaglikse roetine besluit watter haarstyl en -kleur haar die beste sal pas voordat sy haar towerstaffie begin rondswaai.
"Wie hou nie daarvan om te sien hoe iemand mooi gemaak word nie? StarSat en MYtv se program Eksieperfeksie is 'n gewilde program en beloof om nie teleur te stel nie. Die program sal kykers twee keer wil laat kyk met veranderinge wat jou asem sal wegslaan," sê MYtv in 'n verklaring.
Voor-en-na-foto's van 'n mooimaaksessie (Foto: Verskaf)
Joubert doen elke episode 'n mooimaaksessie en haar gaste wissel van 18-jariges wat pas skool verlaat het tot ouer vroue wat reeds grys word en weer hul woema wil terugkry.
In die eerste episode van seisoen 3 gee Joubert vir die 18-jarige Megan 'n mooimaaksessie om haar gereed te maak vir 'n nuwe seisoen in haar lewe.
Megan is tans in matriek en gaan volgende jaar onderwys studeer. Joubert help haar om 'n nuwe haarstyl te kry en wys haar hoe om maklik haar eie grimering te doen as 'n jong volwassene.
"Sy lyk soos 'n totaal ander mens met 'n maklike haarstyl wat sy tjoef-tjaf self kan hanteer," sê Joubert na Megan se mooimaaksessie.
Elke week gee Joubert raad en maklik selfdoenwenke aan mense om die mooiste weergawe van hulself te wees.
Eksieperfeksie is Dinsdae om 20:00 op kanaal 460 op StarSat beskikbaar. Mense wat nie 'n StarSat-dekodeerde besit nie, kan dit gratis op MYtv se webtuiste kyk.